༈ ཆོས་རྗེ་དབང་ཕྱུག་གྲུབ་པའི་བསྟོད་པ་བཞུགས་སོ། །ཨོཾ་ སྭསྟི། གཞུང་ ལུགས་སྨྲ་བའི་དབང་ཕྱུག་
གྲུབ་པའི་དཔལ། །རབ་འབྱམས་ཤེས་བྱའི་དེ་ཉིད་ཀུན་གཟིགས་ལ། །མཚུངས་མེད་ཤིང་རྟའི་
སྲོལ་ཆེན་མཐའ་དག་གི །བསྟན་པའི་རྒྱན་དུ་གྱུར་པ་ཁྱོད་ཕྱག་འཚལ། །དམ་པ་སྔ་མས་
ལེགས་པར་བཤད་པའི་ཚུལ། །ཇི་བཞིན་མ་ཉམས་གཞན་ལ་ལེགས་སྟོན་ཞིང༌། །རང་ལྟས་
ཁེངས་པའི་ཉེས་མང་འཆལ་ཚུལ་གྱི། །སྐྱོན་མེད་དུལ་བའི་དབང་པོ་ཁྱོད་ཕྱག་འཚལ། །མདོ་
དང་སྡེ་བདུན་རིགས་པའི་གཏེར་ལ་སོགས། །རྣམ་དག་རིགས་ལམ་སྨྲ་བའི་སེང་གེའི་སྒྲས། །
མཐར་འཛིན་གླང་པོའི་ཕྱོགས་ལས་རྣམ་རྒྱལ་བའི། །བརྩོད་པའི་དབང་ཕྱུག་གྲུབ་པ་ཁྱོད་ཕྱག་
འཚལ། །གཞན་ལ་འཆད་མཁས་ཚངས་པའི་སྒྲ་དབྱངས་ཀྱི། །ཕྱི་ནང་ཆོས་རྣམས་ཀུན་མཁྱེན་
ལྟར་སྟོན་པ། །འཇམ་པའི་དབྱངས་དང་པད་དཀར་འཛིན་ལ་སོགས། །རྒྱལ་སྲས་ཀུན་དང་
མཚུངས་ པ་ཁྱོད་ཕྱག་འཚལ། །ལེགས་བཤད་རྩོམ་པ་སྐྱོན་མེད་ཆུ་ཤེལ་གྱི། །འོད་དཀར་
འཕྲོས་པས་མཁས་པའི་ཀུ་མུད་ཏ། །ཀུན་ནས་འགོད་པའི་གེ་སར་རྒྱས་བྱེད་པའི། །ངག་གི་
དབང་ཕྱུག་གྲུབ་པ་ཁྱོད་ཕྱག་འཚལ། །དེ་ལྟར་བསྟོད་པའི་དགེ་བས་བདག་དང་ནི། །དམ་
ཆོས་སྨྲ་བ་ཀུན་གྱི་ལེགས་པའི་ལམ། །སྐྱོན་མེད་ཤེས་རབ་མཆོག་གིས་ལེགས་གཟིགས་ནས།།
ཆོས་ཀུན་གཟིགས་པའི་དབང་ཕྱུག་གྲུབ་པ་ཤོག །ཅེས་པ་འདི་ནི་དགེ་སློང་རབ་རྒྱས་གྲོགས་
མཆེད་ཀྱིས་བསྐུལ་ནས། སྟག་གི་ལོ་ལ་ཤཱཀྱའི་དགེ་སློང་བསོད་ནམས་ལྷུན་གྲུབ་ལེགས་པའི་
འབྱུང་གནས་རྒྱལ་མཚན་དཔལ་བཟང་པོས་འཕྲལ་ལ་སྦྱར་བའོ། །མངྒ་ལཾ།། །།
-68-

བསྟོད་ཚོགས་ཀྱི་སྐོར་སོགས་བཞུགས།
————________